**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

**ИЗВЕШТАЈ О ИЗБОРУ  
У ЗВАЊЕ РЕДОВНИ ПРОФЕСОР**

На седници одржаној 12. и 13. маја 2022. године, Изборно веће Филозофског факултета изабрало нас је за чланове комисије за припрему извештаја о кандидатима за избор у звање и заснивање радног односа за једног РЕДОВНОГ ПРОФЕСОРА за ужу научну област ОПШТА ПСИХОЛОГИЈА, са са пуним радним временом, на неодређено време, у којем је предност дата кандидатима чије је тежиште истраживања: Когнитивна психологија.

На конкурс објављен 25. 05. 2022. године у листу „Послови“ пријавила се једна кандидаткиња – др Душица Филиповић Ђурђевић, ванредни професор.

Комисија је пажљиво прегледала документацију, размотрила статус кандидаткиње, као и њен досадашњи рад и на основу тога подноси следећи извештај.

**Основни биографски подаци, претходно школовање и академска каријера**

Душица Филиповић Ђурђевић је рођена 2. октобра 1977. године, у Сремској Митровици. Основну школу завршила је у Богатићу, а потом и Шабачку гимназију „Вера Благојевић“ у Шапцу, као носилац Вукове дипломе. Студије психологије на Филозофском факултету у Београду уписала је 1996. године, где је дипломирала 2001. године као најбољи студент који је у датој години дипломирао на Филозофском факултету (просек 9.42). Дипломски рад под називом “Когнитивна обрада придева у српском језику“ одбранила је под ментроством проф. др Александра Костића. Након дипломирања, током кратког времена радила је као психолог, стручни сарадник у ОШ „Радоје Домановић“ у Београду и као истраживач сарадник на пројекту “PISA“, на Институту за психологију, у Београду. Убрзо потом је уписала постдипломске студије на катедри за Општу психологију, на Филозофском факултету у Београду, као стипендиста Министарства за науку, технологију и развој Републике Србије. Титулу магистра психолошких наука стекла је 2004. године, одбранивши магистарски рад израђен под менторством проф. др Александра Костића, под називом „Когнитивни статус граматичког рода придева у српском језику“ (просек 10,00). Одмах потом, као стипендиста Министарства науке и заштите животне средине, пријавила је докторску дисертацију под насловом “Ефекат вишезначности на обраду изолованих речи српског језика“, коју је одбранила 2007. године. Усавршавање је наставила у оквиру неколико радионица и студијских боравака у иностранству, као што су обука за примену статистичког софтвера “R” (радионица коју је 2006. године одржао Harald Baayen, Max Planck Institute of Psycholinguistics), упознавање са неуронаучним методама (2008. године, под менторством Kate Watkins, Oxford University), упознавање са принципима писања предлога пројеката које финансира Европска Унија (2008. године, у оквиру Темпус пројекта, Универзитет у Новом Саду). Боравила је на неколико светских универзитета (University of Alberta, Cornell University, Max Planck Institute of Psycholinguistics, University of Ghent, University of Regensburg итд.).

Од октобра 2006. до децембра 2017. године била је запослена на Одсеку за психологију, на Филозофском факултету у Новом Саду, и то најпре у звању асистента (2006-2008), потом доцента (2008-2014) и ванредног професора (2014-2017). На Одсеку за психологију, на Филозофском факултету у Новом Саду, као и на Природно-математичком факултету у Новом Саду водила је неколико курсева из области опште психологије на различитим нивоима студија. Од децембра 2017. године у звању ванредног професора запослена је на Одељењу за психологију, на Филозофском факултету Универзиетта у Београду, где и сада ради.

**Рад у настави**

Кандидаткиња је искусни универзитетски предавач са петнаестогодишњим искуством у осмишљавању и извођењу курсева на сва три нивоа студија. Упркос стажу, она не престаје да испољава ентузијазам у увођењу новина у своју наставу. Доласком кандидаткиње на Одељење, вежбе на обавезном предмету на првој години ОАС (око 100 студената) из Когнитивне психологије постале су рачунарски подржане и организоване тако да сваки студент има прилику да, седећи испред рачунара понови и дискутује класичне експерименте (одабране из садржаја градива које је покривено курсом) и искуси их истовремено из улоге испитаника (чиме је олакшано памћење процедуре) и из улоге истраживача (чиме је олакшано и продубљено разумевање његове теоријске основе). Овај начин рада омогућио је непрекидно подстицање студената на активно укључивање у дискусије и подстивцање критичног мишљења у сврху олакшавања процеса стицања знања. Како би олакшала овај процес, кандидаткиња је осмислила и учествовала у изради ауторског софтвера који је објављен и доступан широкој јавности (Филиповић Ђурђевић и Ђурђевић, 2021). Овај софтвер показао се изразито корисним када је у пандемијским условима било потребно да се настава прилагоди одржавању на даљину. Захваљујући њему, вежбе из Когнитивне психологије настављене су уз минималне измене (уместо у рачунарској учионици, студенти су експериименте извели код куће, а дискутовaли су их током онлајн састанака). Да би подстакла студенте на редован рад (а инспирисана повратном информацијом коју је добила од студената), кандидаткиња је увела недељне задатке (домаћи рад). Залагање кандидаткиње за квалитет наставе видљиво је и на вишим нивоима студија, на којима се нарочито труди да осмисли курсеве кроз које ће своју најужу експертизу поделити са студентима. Тако је, поред курсева које је увела, настао и уџбеник „Когнитивне основе језика: увод у психолингвистику“, али и бројне радионице кроз које је студентима мастер и докторских студија преносила знања из области напредних статистичких метода, рада у програмског окружење R и основа програмског језика Python. За свој ангажман, кандидаткиња редовно добија највише оцене од студената (просечна оцена 4.91).

**Рад на развоју научног подмлатка**

Поред давања високих оцена приликом евалуације, студенти континуирано испољавају и интересовање за сарадњу са кандидаткињом, што она прати посвећеним радом са групом младих истраживача свих нивоа студија, у оквиру Лабораторије за експерименталну психологију у Београду и Новом Саду, где се интензивно бави менторским радом. Током каријере, кандидаткиња је била ментор у изради три докторске дисертације (након избора у претходно звање: једна одбрањена дисертација, једно менторство и једно коменторство у току) и члан комисије у одбрани три докторске дисертације (једно након и два пре избора у претходно звање). Поред тога, кандидаткиња је била ментор у изради 10 и члан комисије у 20 дипломских (мастер) радова, од чега су три менторства (један одбрањен рад, два чија је израда у току) и шест чланстава у комисијама остварена након избора у претходно звање.

Њен ангажман у раду са младима, између осталог, видљив је и у редовном присуству радова саопштених на различитим конференцијама (или публикованим) од стране студената чији је кандидаткиња ментор. Квалитет њеног рада са научним подмлатком видљив је и у наградама које су њени студенти добијали (три награде за најбољи постер, награда за најбољи студентски рад саопштен на конференцији, двоје финалиста на конкурсу Катарина Марић итд). Поред тога, изузетно је активна у раду са студентима који њену институцију одаберу за обавезну истраживачку праксу. У оквиру ове активности, са групом својих колега осмислила је низ структурираних активности у чијем спровођењу и сама учествује одржавањем радионица о примени различитих врста софтвера у истраживачке сврхе (нпр. графика у програмском окружењу R, OpenSesame итд) и бројним другим активностима. Њена посвећеност раду са младима кулминирала је годишњом смотром младих истраживача у области експерименталне психологије под називом ЛЕПовање, чији је идејни творац, иницијатор и редовни члан организационог и програмсог одбора од 2015. године до данас.

**Научно-истраживачки рад**

Током основних и постдипломских студија, бавила се експерименталним истраживањем у области когнитивне обраде морфологије, утицаја вишезначности на брзину обраде речи, утицаја перцептивне информације у репрезентацији значења речи, али и бројним другим темама из области когнитивне психологије. За рад „Multidisciplinary investigation links backward-speech trait and working memory through genetic mutation“ који је у дељеном првом ауторству објавила 2016. године, добила је награду „Врхунска достигнућа Универзитета у Новом Саду“. Од најранијих дана била је део међународних истраживачких пројеката. Тако је, од 2002. до 2004. године, као “Research assistant at University of Kent at Canterbery“ учествовала је у истраживањима везаним за испитивање серијалног модела читања на примеру речи српског језика које садрже вишезначна слова. Током 2006. године била је сарадник на пројекту "Cornell University – Einaudi Seed Grant Competition: Clitics in South Slavic Languages: the view from the interfaces". Од 2006. године до 2010. године била је сарадник на пројекту Министарства науке Републике Србије "Фундаментални когнитивни процеси и функције", а 2011-2020. године сарадник на два пројекта Министарства просвете и науке Републике Србије - "Фундаментални когнитивни процеси и функције" и "Наследни, средински и психолошки чиниоци менталног здравља". У оквиру ових пројеката наставила је истраживања у области когнитивне обраде морфологије српског језика, обраде и репрезентације вишезначних речи, утицаја конкретности речи на организацију меморије, примене модела учења на организацију морфологије језика и слично. Током 2017. и 2018. године била је ангажована као методолошки консултант на пројекту „Microvariation of the Pronominal and Auxiliary Clitics in Bosnian, Croatian and Serbian. Empirical Studies of Spoken Languages, Dialects und Heritage Languages“, а као проиизвод те сарадње објављена је књига „Clitics in the wild : Empirical studies on the microvariation of the pronominal, reflexive and verbal clitics in Bosnian, Croatian and Serbian.“, чији је коаутор и Душица Филиповић Ђурђевић. Учествовала је и на пројектима „UCL Global Engagement Office: ‘Sea and Currents Fund’ for initiatives with global partners; Cognitive abilities of adults with Williams syndrome“ и „UCL Global Engagement Fund; Relationship between memory, executive function and language skills in adult speakers of Serbian and Croatian“, чији финансијер је био UCL. Од 2018. до 2022. године учесник је серије пројеката које финансира Филозофски факултет Свеучилишта у Загребу, а у оквиру којих са колегама са тог универзитета истражује језик припадника клиничке популације. Сарађује са истраживачима са неколико светских универзитета/института: Victor Kuperman, McMaster University, Canada; Noam Siegelman, Haskins Laboratories; Laurie Feldman, Haskins Laboratories; Marco Marelli, University of Milano-Bicocca; Jon Andoni Dunabeitia, Universidad Nebrija; Alexandra Perovic, UCL, UK; Martina Sekulić Sović, Vlasta Erdeljac, Aleksandar Savić, Sveučilište u Zagrebu, Bjorn Hansen, Zrinka Kolaković, Edyta Jurkiewicz Rohrbacher, University of Regensburg, Harald Baayen, University of Tuebingen; Draga Zec, Molly Diesing, Cornell University итд.

**Публикације**

Резултате својих истраживања излагала је на научним скуповима у земљи и иностранству (преко стотину пута), објављивала радове у домаћим и светским часописима (преко 20 из категорије М20, од чега пет из категорија М21 и М21а) и зборницима радова, а неколико пута била је позвана да, као гостујући предавач, своја истраживања изложи на угледним светским институцијама (University of Alberta, Cornell University, University of York, University of Regensburg). Аутор je првог уџбеника из области психолингвистике (Когнитивне основе језика: увод у психолингвиситку), као и коаутор (са Сунчицом Здравковић) првог уџбеника из области когнитивних неуронаука објављеног на српском језику (Увод у когнитивне неуронауке). Гостујући је уредник, члан уређивачког тима специјалног броја „The Interconnectedness of Personality and Language“ часописа „Frontiers“, чије уређивање је у току, као и уредник одељка „Interactions with neurobiology and psychology“ енциклопедије „Еncyclopedia of language and linguistics, 3rd edition“, чији издавач је Elsevier Ltd, Oxford, UK (потписан уговор, уређивање у току). Рецензент је за неколико угледних међународних (*Behavior Research Methods*; *Language, Cognition and Neuroscience*; *International Journal of Bilingualism*; *Quarterly Journal of Experimental Psychology*; *Psychophysiology*; *Cognitive Linguistics* итд) и домаћих часописа (*Психологија*, *Примењена психологија* итд). Учествовала је и на различитим манифестацијама посвећеним популаризацији науке. Према платформи Гугл Академик (22. јуна 2022. године), њени радови цитирани су 992 пута (h индекс: 8).

Након избора у претходно звање, кандидаткиња је објавила један универзитетски уџбеник прихваћен у настави, један рад у међународном часопису изузетних вредности (М21а – у ком је први аутор), два рада у истакнутом међународном часопису (М22), два рада у међународном часопису (М23), три рада у националном часопису међународног значаја (М24), две монографске публикације међународног значаја (М14), три рада саопштена на међународној конференцији штампана у целини (М33) и два на националној (М63), као и преко 30 саопштења на међународним конференцијама штампаним у изводу. Кандидаткиња је први аутор у више од половине радова неопходних за избор у звање. Овде ћемо дати кратак приказ неколико одабраних скорашњих радова.

**Филиповић Ђурђевић, Д.** (2022). *Когнитивне основе језика: увод у психолингвистику*. Хеликс. ИСБН: 978-86-6024-067-7

Реч је о уџбенику који је прихваћен за наставу од стране Одељења за психологију Филозофског факултета у Београду и истовремено први уџбеник из области психолингвистике на нашим просторима. У њему је ауторка начинила детаљан приказ основних области психологије језика ослањајући се истовремено на класичне налазе и најновија научна истраживања, трудећи се да посебно студентима почетницима приближи кључне дебате у области. Прво поглавље посвећено је уводним расправама о природи, пореклу и структури језика, као и његовом односу са мишљењем, у другом се разматра перцепција говора, а препознавање визуелно приказаних речи обрађено је у трећем поглављу; четврто поглавље фокусира се на обраду морфологије, у петом се разматра обрада реченице, док је шесто посвећено обради целина већих од реченице; последње, шесто поглавље бави се једном од најактуелнијих тема данашњице – билингвизмом. Свако поглавље праћено је питањима за боље разумевање градива и листом препоручене литературе, а сама књига опремљена је речником појмова, индексом аутора и индексом појмова.

**Filipović Đurđević, D**., & Milin, P., (2019). Information and Learning in Processing Adjective Inflection. Cortex, 116, 209-227.

<https://doi.org/10.1016/j.cortex.2018.07.020>

Овај чланак објављен је у међународном часопису изузетних вредности (М21а) у којем су први пут директно доведени у везу теорија информације и наивно дискриминационо учење. Кроз анализу времена реакције у серији експеримената са придевима српског језика показано је како је с једне стране, когнитивни систем осетљив на информационо-теоријске мере изведене из вероватноћа преузетих из корпуса, а са друге, на мере изведене из пондера добијених симулацијом утемељеном на приницпима учења заснованог на грешкама. Две анализе су конвергирале показујући да структура језика коју познајемо може да проистекне из базичних принципа учења.

Mišić, K., **Filipović Đurđević, D.** (2021). Redesigning the Exploration of Semantic Dynamics – SSD Account in Light of Regression Design. *Quarterly Journal of Experimental Psychology.* September 2021.

https://doi.org/10.1177/17470218211048386

Овај чланак је објављен у истакнутом међународном часопису (M22) у којем се предикције ССД модела обраде значења тестирају на другачији начин у односу на начин на који су га аутори модела изворно тестирали – предлаже се корелациони нацрт уместо факторијалног и пореде нагиби ефекта ентропије дистрибуције вероватноћа значења полисемичних речи у два начина излагања у задатку лексичке одлуке. Резултати су у складу са предикцијама модела.

**Filipović Đurđević, D.** & Gatarić, I. (2018). Simultaneous effects of inflectional paradigms and classes in processing of Serbian verbs. *Psihologija, 51*(3), 259–288. https://doi.org/10.2298/PSI170811015F

Чланак је објављен у међународном часопису (M23) у којем се на глаголе генерализује ефекат Кулбак-Лајблерове дистанце, претходно демонстриран на именицама. Показује се да је и у случају глагола време обраде визуелно приказане речи осетљиво на удаљеност дистрибуције флективних облика парадигме дате речи од дистрибуције флективних облика класе којој она припада. Поврх тога, показано је и да забележени ефекат може да проистекне из базичних принципа учења, јер су ефекти мера добијених у симулацији изразито налик ефектима забележеним у експерименту.

Popović Stijačić, M., & **Filipović Đurđević, D.** (2018).Analyzing data from memory tasks – comparison of ANOVA, logistic regression and mixed logit model. *Psihologija, 51*(4), 469-488. <https://doi.org/10.2298/PSI170615023P>

Овај чланак објављен је у међународном часопису (M23) у којем се демонстрира ваљан и статистички препоручен начин за анализу одговора у задацима памћења. Премда је у оквиру статистичке дисциплине јасно изречена препорука да се бинарни подаци анализирају применом логистичке регресије, истраживачи у области психолошке науке традиционално примењују другачији приступ (анализу варијансе на проценту тачних одговора). У овом раду, ауторке демонстрирају примену анализе мешовитих ефеката на примеру сопствених података из задатака који тестирају памћење.

**Filipović Đurđević, D.** (2019). Balance of meaning probabilities in processing of Serbian homonymy. *Primenjena psihologija, 12*(3), 283-304.

https://doi.org/10.19090/pp.2019.3.283-304

Чланак је објављен у националном часопису међународног значаја (M23) у којем се истраживачка линија коју кандидаткиња негује дуги низ година преноси на нову врсту вишезначности. Принципи које је кандидаткиња раније установила на примеру полисемије (речи са неколико повезаних значења, нпр. *млеко*), у овом раду се тестирају на случају хомонимије (речи са неколико неповезаних значења, нпр. *поп*). У норамтивној студији прикупљена је база значења за 46 хомонима српског језика, на основу које су изведене мере вишезначности. Потом је показано да у задатку визуелне одлуке, у складу са предикцијама неких од актуелних модела обраде речи, долази до обртања ефеката броја значења и уједначености њихових вероватноћа у односу на ефекте који су забележени у случају полисемије.

**Filipović Đurđević, D.,** & Đurđević, Đ. (2021). Ultralab -- slobodan softver za izvođenje psiholoških eksperimenata. *Primenjena psihologija, 14*(1), 9-32. https://doi.org/10.19090/pp.2021.2.9-32

Овај чланак објављен је у националном часопису међународног значаја (M23) у којем се описује оригинални, ауторски софтвер који је кандидаткиња осмислила и у чијој изради је учествовала са својим коаутором током низа година у којима је развијала програм вежби из Когнитивне психологије. Софтвер је тестиран и валидиран у овом приказу и представљен преко низа детаљних корака – упутстава за коришћење. Уз слободно преузимање софтвера, обезбеђен је и низ готових задатака, спремних за употребу.

**Учешће у раду Одељења**

Кандидаткиња редовно учествује у раду Већа Одељења и редовно се одазива на све позиве за активности кроз које може додатно да допринесе његовом унапређењу. Као део тима наставника који изводе наставу на првој години основних студија, у неколико наврата била је део тима за дочек и пружање добродошлице бруцошима. У оквиру истраживачког смера на мастер студијама, активни је учесник у комисијама за одбрану нацрта мастер тезе, а од ове године и координатор ове активности. У оквиру тог задужења, она планира процес одбране, управља њиме и координише рад студената и наставника. Члан је неколико комисија за унапређење у научно/наставничко звање. Изузетан допринос дала је унапређењу наставе на сва три нивоа студија, уводећи активности засноване на раду у рачунарској учионици, обогаћујући курс новим, ауторским софтвером. Крајем 2018. године одржала је радионицу кроз коју је са члановима Одељења поделила своја знања из области напредних статистичких техника и радом у R окружењу.

**Закључак и предлог одлуке**

Имајући у виду све што је наведено, комисија је донела закључак да кандидаткиња Душица Филиповић Ђурђевић **испуњава све предвиђене услове за избор у звање редовни професор**. Она успешно обавља своје наставничке активности, посвећена је раду са младима, има одговарајућу научну продукцију и плодну међународну сарадњу, активни је припадник професионалне и научне заједнице – члан различитих тела, уредник, рецензент угледних међународних часописа итд. Каријера ове научнице од самог почетка креће се јасном, стабилном, узлазном путањом, а целим њеним током кандидаткиња је доследно показивала посвећеност свим сегментима академске професије: пожртвовани је наставник, савесни истраживач и колегијални члан заједнице.

На основу свега наведеног **предлажемо Изборном већу да др Душица Филиповић Ђурђевић буде изабрана у звање редовног професора за ужу научну област Општа психологија**.

У Београду, 28. 6. 2022. године Чланови комисије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Слободан Марковић, редовни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Александар Костић, редовни професор у пензији

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Сунчица Здравковић, редовни професор

Филозофски факултет у Новом Саду